- Tror ikke han er ferdig
VM i skiskyting er på tampen, og det store spørsmålet er om det er det siste mesterskapet vi ser Bjørndalen i. Hverken bror Dag Bjørndalen eller fysiologiprofessor Jostein Hallén ser noen grunn til at kongen av skiskyting skal gi seg. – Det er vanskelig å sette seg inn i hvordan Ole Einar tenker. Han er på en annen planet, sier storebroren (45) og svarer dette på VGs spørsmål om fremtiden: Kommentar: Bjørndalen er mesternes egentlige mester – Jeg skal kanskje ikke uttale meg. Men nei, jeg tror ikke han er ferdig. Det er en stor prosess å gi seg og jeg tror ikke han er helt der. Alderen hans har ikke så mye å si. Tiden renner ikke ut for Ole Einar. Den kommer fortsatt, beskriver Dag Bjørndalen – som tok både OL- og VM-sølv i stafett sammen med Ole Einar tilbake på 1990-tallet. Uansett har 42-åringen fortsatt mye ugjort. Bare les VG Sportens liste: 1. Flest deltagelser i vinter-OL. Bjørndalen har seks – ett færre enn Albert Demtschenko (aking 1992-2014), Noriaki Kasai (hopp 1992-2014, fortsatt aktiv) og Seiko Hashimoto (1984-1996). 2. Bjørndalen har 95 verdenscupseirer. Kan nå det runde tallet 100. 3. Bjørndalen kan ta igjen Marit Bjørgens 102 verdenscupseirer. 4. Bjørndalen kan ta igjen fristilkjøreren Conny Kisslings 106. 5. Kan tangere eldste norske medaljevinner i OL. Kunstløperen Martin Stixrud tok bronse i 1920, 44 år gammel. Bjørndalen er 44 år under OL i Pyeongchang i 2018. 6. Kan bli den mestvinnende individuelle medaljevinneren i vinter-OL. Nå er han likt med Bjørn Dæhlie med 9 individuelle medaljer. 7. Kan bli den i verden med flest vinter-OL-gull. Har i dag 8. Det er like mange som Dæhlie. 8. Kan tangerer rekorden på flest år mellom to OL-gull. Bjørndalen vant i 1998 og vil med gull i 2018 tangere rekorden til akeren John Heaton fra USA og ishockeyspilleren Richard Torriani fra Sveits (1928-1948) på 20 år. 9. Bjørndalen har medaljer fra fem OL 1998-2014. Armin Zöggeler drev med aking og har tatt OL-medalje i seks OL fra 1994 til 2014. 10. Bjørndalen har fire OL-sølv. Bobkjøreren Bogdan Musiol har fem OL-sølv. 11. Eric Heiden tok fem OL-gull i samme OL i 1980. Bjørndalen har seks muligheter i 2018... – Ole Einar søker nok ikke opp dette selv. Det er det dere som gjør. Men jeg tror han kan legge vekt på slike faktorer og bli giret av dem. Da vi var små likte vi alltid å sprenge grenser. Ole Einar var opptatt av rekorder både i motbakkeløp og på skytebanen, husker Dag Bjørndalen. Før VM: Fourcade var skeptisk til Bjørndalen Han blir «overrasket hver gang» over brorens prestasjoner og mener at han med full klaff også kan utfordre Martin Fourcade på torsdagens 20 km i VM. Han er imponert av den jobben Ole Einar Bjørndalen har gjort etter fem ukers sykdom sist sommer. SJEKK DENNE: Inviterte seg selv på fest hos kongen – Rett etterpå var han på Simostranda og var i dårligere form enn kona mi. Han måtte legge seg etter en gåtur på halvannen time. Litt senere hadde han 20 pulslag mer enn meg etter en liten løpetur. Han kunne ikke trene mer enn en halvtime om dagen, men bygde det hele sakte, men sikkert opp igjen. Det var mentalt tøft å være tålmodig nok. Det krevde stor motivasjon, forklarer han. Dag Bjørndalen mener broren med innkjøpet av bussen med innbygget treningsstudio, tredemølle og teknologi har tatt et nytt steg i kunsten å styre form og trening. Har ikke tid til IOC: Les Bjørndalens begrunnelse Jostein Hallén, leder av seksjon for fysisk prestasjonsevne ved Norges idrettshøgskole, ser ingen grunn til at det samme ikke kan være sant i Pyeongchang-OL om to år. – Det er ingen grunn, rent fysisk, til at han ikke kan være konkurransedyktig om to år. Skiskyting er en idrett der mange ligger på grensen mellom å trene hardt, og å trene for hardt – akkurat der er Bjørndalen utrolig god. Det er rart om han holder nivået til han er femti, men jeg ser ingen grunn til at han ikke skal klare å konkurrere til han er 45. I skiskyting er det tre ting som gjelder: Skiteknikk, treffsikkerhet og kondisjon. For Hallén er det ingen tvil om at Bjørndalen takler de to første godt nok. – Det er kondisjonen faller med årene, og det er ingen vei tilbake etter 50 – det går nedover etter 40 for de fleste. Det de fleste idrettsutøvere møter veggen på er motivasjon, familieforhold og lignende. De fleste som gir seg i midten av 30-årene gir seg ikke på grunn av det fysiske, men på grunn av det psykiske. Bjørndalen klarer fortsatt å stå opp, fokusere, kjøpe seg ny trailer, plukke ut sine egne staver – så for ham virker ikke det å være et problem. Thingnes Bø: – Blir ikke overrasket om Bjørndalen fortsetter til 2018 – I tillegg er skiskyting er en idrett som krever smartness. Bjørndalen er supersmart sammenlignet med de yngste, og gjør oftere riktige valg. Dag Bjørndalen mener at ingen ting i livssituasjonen peker mot at karrieren går mot en snarlig slutt. – Han har jo ikke noen barn som venter på ham hjemme og gjør egentlig det samme som han har holdt med siden i 8-9-årsalderen. Ole Einar har alltid likt å utvikle utstyr - uansett om det handler om ski, staver, sko, klær eller hansker. Han engasjerer seg også i utviklingen av sporten, beskriver han. Dag Bjørndalen synes selv han hadde holdt på lenge da han ga seg som 33-åring for 13 år siden. Men tror broren tenker helt annerledes og ikke mener at de tradisjonelle oppfatningene om når man skal gi seg bare er noen «gamle greier».
Etter stafettgullet i går har Ole Einar Bjørndalen (42) oppnådd historisk mye. Men fortsatt er det rekorder å ta om han sikter mot OL i 2018.